b'\n_START_ARTICLE_\nPokolj Latina\n_START_PARAGRAPH_\nPokolj Latina (talijanski: Massacro dei Latini; gr\xc4\x8dki: \xce\xa3\xcf\x86\xce\xb1\xce\xb3\xce\xae \xcf\x84\xcf\x89\xce\xbd \xce\x9b\xce\xb1\xcf\x84\xce\xaf\xce\xbd\xcf\x89\xce\xbd) bio je veliki pokolj katolika od strane pravoslavnog stanovni\xc5\xa1tva u Konstantinopolu, glavnom gradu Bizantskog Carstva, u svibnju 1182._NEWLINE_U to su vrijeme katolici dominirali trgovinom i financijskim sektorom u Konstantinopolu. Iako nema preciznih podataka, pretpostavlja se da je tada u Konstantinopolu \xc5\xbeivjelo oko 60 000 katolika koji su pobijeni ili izgnani. \xc4\x90enovljani i Pi\xc5\xbeani su bili najvi\xc5\xa1e desetkovani, a oko 4 000 pre\xc5\xbeivjelih prodano je u ropstvo Turcima._NEWLINE_Pokolj Latina pogor\xc5\xa1ao je odnose izme\xc4\x91u Katoli\xc4\x8dke i Pravoslavne Crkve.\n_START_SECTION_\nPregled\n_START_PARAGRAPH_\nU kasnom 11. stolje\xc4\x87u, talijanske gradovi-dr\xc5\xbeave, Venecija, Genova i Pisa, po\xc4\x8dele su se pojavljivati na Istoku. Prvi su stigli Mletci koji su uspjeli osigurati velike trgovinske koncesije koje im je dodijelio car Aleksije I. Komnen. Zbog pro\xc5\xa1irenja mleta\xc4\x8dkih privilegija i bizantske pomorske nemo\xc4\x87i, Mletci su uspostavili pomorski monopol i dr\xc5\xbeali su Bizant u stisci._NEWLINE_Aleksijev unuk, Manuel I. Komnen, u \xc5\xbeelji da smanji mleta\xc4\x8dki utjecaj, po\xc4\x8deo je dokidati njihove privilegije, sklapaju\xc4\x87i sporazume s mleta\xc4\x8dkim takmacima, Genovom, Pisom i Amaflijem. Sukladno je i drugim talijanskim gradovima dopu\xc5\xa1tena uspostava \xc4\x8detvrti u sjevernom dijelu Konstantinopola, prema Zlatnome rogu._NEWLINE_Dominacija talijanskih trgovaca izazvala je ekonomski i dru\xc5\xa1tveni preokret u Bizantu. Pospije\xc5\xa1en je pad doma\xc4\x87ih neovisnih trgovaca u korist izvoznika na veliko koji su se povezali sa zemlji\xc5\xa1nim plemstvom, koje je, s tim u svezi, nagomilalo velike posjede. Ni\xc5\xbei i srednji stale\xc5\xbe u gradovima i selima, stvoriv\xc5\xa1i percepciju arogantnih Talijana, zapali su u ogor\xc4\x8denost._NEWLINE_Vjerske razlike izme\xc4\x91u Grka i Talijana, koji su jedni na druge gledali kao na \xc5\xa1izmatike, tako\xc4\x91er su doprinijele nelagodi. U vi\xc5\xa1e navrata su se Talijani pokazali samostalnima u odnosu na cara. Primjerice, 1162. Pi\xc5\xbeani i Mle\xc4\x8dani su napali \xc4\x90enovljane u Konstantinopolu i nanijeli im \xc5\xa1tetu. Car Manuel je izbacio Pi\xc5\xbeane i \xc4\x90enovljane iz grada \xc5\xa1to je Mle\xc4\x8danima dalo slobodne ruke nad trgovinom u sljede\xc4\x87ih nekoliko godina._NEWLINE_U ranome razdoblju 1171. Mletci su napali \xc4\x91enovljansku \xc4\x8detvrt i uvelike je uni\xc5\xa1tili. Car je uzvratio odmazdom narediv\xc5\xa1i masovna uhi\xc4\x87enja Mletaka i zaplijenjenje njihove imovine. Mleta\xc4\x8dka pomorska flota u Egejskom moru bila je bezuspje\xc5\xa1na. Izravni napad na Bizant bio je nemogu\xc4\x87 zbog ja\xc4\x8dine bizantskih snaga, pa su Mletci pristali na pregovore koje je car namijerno odugovla\xc4\x8dio. Kako su se pregovori ve\xc4\x87 produ\xc5\xbeili do zime, mleta\xc4\x8dka flota utaborila se kod otoka Hija, no s pojavom kuge bili su prisiljeni na povla\xc4\x8denje._NEWLINE_Mleta\xc4\x8dka Republika i Bizant bili su i dalje u ratnom stanju. Mletci su izbjegavali izravan sukob s Bizantom, no podr\xc5\xbeavali su bune Srba, opsijedanje Ancone, posljednjeg bizantskog upori\xc5\xa1ta u Italiji te su potpisali sporazum s Kraljevinom Sicilijom. Odnosi su postepeno normalizirani. Postoji dokaz sporazuma iz 1179., no puna uspostava odnosa postignuta je tek sredinom 1180-ih. Tijekom tog razdoblja, Pi\xc5\xbeani i \xc4\x90enovljani su profitirali. Pretpostavlja se da je do 1180. u Konstantinopolu \xc5\xbeivjelo oko 60 000 katolika.'